Foto’s: Maroela Media vier 10 jaarVan links na regs: Suné van Heerden (handelsmerk- en sosialemediabestuurder van Maroela Media), Susan Lombaard (uitvoerende hoof van Maroela Media), Bettie Kemp en Flip Buys (voorsitter van die Solidariteit Beweging). (Foto: Maroela Media) Vandag kon Maroela Media, wat op 29 Julie 2011 by die Voortrekkermonument in Pretoria bekendgestel is, weer op dié einste plek feesvier. Direksielede, kunstenaars, oudkollegas en mense wat die afgelope dekade by Maroela Media betrokke was, het Vrydagoggend hier saam met die Maroela-span byeengekom om ŉ glasie te klink op ŉ dekade van genade. Bettie Kemp was die aanbieder van ŉ opwindende program oor Maroela Media se tien bestaansjare. Sy het gaste op reis geneem en onder meer gesels oor Maroela se ontstaan, die eerste radiovervolgverhaal wat vervaardig is, projekte wat werklik ŉ verskil in lesers se lewe gemaak het, die verskeidenheid inhoud wat Maroela bied en hoe die pad vorentoe lyk. “Deur die afgelope tien jaar het baie dinge verander: Ons webwerf lyk anders, ons het ŉ app in gebruik geneem en al ŉ paar keer oorgebou, ons het ons handelsmerk aangepas, en ons het verskillende sosialemediaplatforms begin gebruik, na gelang van die tyd. “Maar wie ons is, en wat ons vir die Afrikaanse gemeenskap wil wees en sál wees, het nog nooit verander nie,” sê Susan Lombaard, uitvoerende hoof van Maroela Media. Met ŉ koppie boeretroos in die een hand en ŉ pannekoek in die ander is daar agterna gesels oor die hoogtepunte, uitdagings, herinneringe en alles wat van Maroela Media dié lekkerste Afrikaanse kuierplek op die internet maak. In tien jaar het Maroela Media gegroei van ŉ nederige begin, met net 7 000 lesers in Augustus 2011, tot die grootste Afrikaanse mediahuis met meer as 2 miljoen maandelikse unieke lesers. Dié lesers lees sowat 25 miljoen artikels per maand op Maroela. Het jy vroeër dalk die interessante feite oor Maroela Media gemis? Lees gerus hier meer oor die 28 366 bome se papier wat Maroela nié gebruik het nie, sowat 1 400 maandelikse artikels en Maroela se kantoorhond, Japie.